**ΤΡΟΠΟΠΟΙΗΣΕΙΣ ΠΡΟΓΡΑΜΜΑΤΟΣ**

**ΔΕΥΤΕΡΑ 28 ΙΟΥΛΙΟΥ 2025**

**.......................................................................**

**05:30 ΣΥΝΔΕΣΕΙΣ  Κ8  W**

**09:00 Η ΜΗΧΑΝΗ ΤΟΥ ΧΡΟΝΟΥ (Ε) Κ8 W**

**«H  άγνωστη Μύκονος»**

Ένα ταξίδι στη Μύκονο του χθες, κάνει η «Μηχανή του χρόνου» με τον Χρίστο Βασιλόπουλο.

Η εκπομπή παρουσιάζει άγνωστες ιστορίες από το διάσημο νησί, που σήμερα ζει στους έντονους ρυθμούς της διασκέδασης και του λαιφστάιλ, αλλά στο παρελθόν ήταν ένας φτωχός τόπος με έντονες παραδόσεις.

Η Μύκονος του χθες είχε ήρωες της επανάστασης, αλλά και ήρωες της καθημερινότητας. Από τα στενά δαιδαλώδη σοκάκια του νησιού, που σήμερα απολαμβάνουν τη βόλτα τους χιλιάδες τουρίστες, η ηρωίδα Μαντώ Μαυρογένους, οργάνωνε τον αγώνα του ΄21. Από τη «Μικρή Βενετία», που σήμερα είναι το πιο φωτογραφημένο σημείο της Μυκόνου ξεκινούσαν τα πλοία του περίφημου πειρατή Μερμελέχα, που σκορπούσε τον τρόμο στο Αιγαίο και τη χαρά στη στεριά, αφού βοηθούσε οικονομικά τους ντόπιους. Ο «Γιαλός», που στις μέρες μας είναι γεμάτος καφετέριες και εστιατόρια, ήταν κάποτε γεμάτος καΐκια και δίχτυα των ψαράδων του νησιού. Οι παραλίες στις οποίες σήμερα χρειάζεται ακόμα και ειδική κράτηση για τις ξαπλώστρες, ήταν στο παρελθόν καταφύγιο των πρώτων γυμνιστών. Ο «Φάρος Αρμενιστής» που έχει γίνει τόπος συνάντησης των ερωτευμένων, κρύβει μια συναρπαστική πολεμική ιστορία που γέννησε μια φιλία μεταξύ του πρώην δημάρχου και ενός γερμανού στρατιώτη.

Η εκπομπή συναντά ξεχωριστά πρόσωπα, όπως την σύγχρονη καπετάνισσα Κατερίνα, τη γυναίκα που κυβερνούσε καΐκι και εντυπωσίαζε τους άντρες, αλλά και την περίφημη Βαγγελιώ, που εργάστηκε στο θρυλικό μπαρ Πιέρος. Είναι η τολμηρή γυναίκα που ξυλοκόπησε τον διάσημο σχεδιαστή Βαλεντίνο, όταν έκανε μια κακόγουστη πλάκα σε βάρος μιας ηλικιωμένης.

Μέσα από σπάνια φιλμ και φωτογραφίες, ο Χρίστος Βασιλόπουλος παρουσιάζει το παρελθόν του κοσμοπολίτικου νησιού, που αιφνιδιάζει και εκπλήσσει.

Στην εκπομπή μιλούν ο **Μαθιός Αποστόλου**, πρώην δήμαρχος και πρόεδρος λαογραφικής συλλογής Μυκόνου, η **Δήμητρα Νάζου**, υπεύθυνη του λαογραφικού μουσείου, οι διπλωματούχοι ξεναγοί, **Τζέμα Οικονομοπούλου και Κωνσταντής Περραιβός**, η **Ανδριανή Θεοχάρη**, γραμματέας του συλλόγου γυναικών του νησιού, ο συγγραφέας και δημοσιογράφος, **Ζάχος Χατζηφωτίου**, η **Ιωάννα Ζουγανέλη**, υφάντρα, **Νίκος Μπένος- Πάλμερ**, μελετητής φάρων και πολλοί κάτοικοι του νησιού.

**Αρχισυνταξία: Δημήτρης Πετρόπουλος**

**Σκηνοθεσία: Παναγιώτης Κακαβιάς**

**Μοντάζ: Διονύσης Βαρχαλάμας**

**Εκτέλεση παραγωγής: Κατερίνα Μπεληγιάννη- Κabel**

**Παρουσίαση: Χρίστος Βασιλόπουλος**

**10:00 Η ΖΩΗ ΑΛΛΙΩΣ (Ε) Κ8  W**

**«Κουφονήσι: σαν παιδικό καλοκαίρι»**

Αν θα μπορούσαμε να δώσουμε ένα νόημα στο καλοκαίρι, αντλώντας εικόνες από τα παιδικά μας καλοκαίρια, αυτό θα μπορούσε να είναι: Ανεμελιά, απλότητα και χαρά. Και τα τρία θα τα βρεις στο Κουφονήσι. Μόλις λίγα τετραγωνικά χιλιόμετρα άνυδρης Κυκλαδικής γης που πάνω της βρίσκονται μερικές από τις καλύτερες παραλίες του Αιγαίου! Σίγουρα δεν είναι το ερημικό νησί των προηγούμενων χρόνων, ούτε οι παραλίες του θεωρούνται πλέον μοναχικές, αλλά ακόμη εξακολουθεί να διατηρεί την αυθεντικότητά του. Ίσως γιατί η ουσία του κρύβεται στην επαφή με τον ντόπιο πληθυσμό, που γνωρίζει πώς να αφομοιώνει τους επισκέπτες και να τους κάνει δικούς του. Το Κουφονήσι, είναι ένα από τα μικρότερα κατοικημένα νησιά της Ελλάδας, ένας κόκκος γης ανάμεσα στην Αμοργό και τη Νάξο. Μπορείς να το γνωρίσεις μέσα σε μισή μέρα. Κι αυτό με τα πόδια. Το αυτοκίνητο είναι περιττό και η ζωή είναι συγκεντρωμένη στον μικρό οικισμό του και στις έξι παραλίες του. Όταν φθάσαμε εμείς είχε σηκώσει βοριά, αλλά ο καπετάν Πράσινος, ο θρύλος των θαλασσών, δεν μασάει από αυτά. Είναι ο καπετάνιος του νησιού, ο «πειρατής», όπως τον αποκαλούν οι ντόπιοι. Εκείνος που δεν φοβάται τα 9 μποφόρ και βγαίνει με τη λάντζα του εάν υπάρχει ανάγκη.

Όσοι γνώρισαν το Κουφονήσι τη δεκαετία του ’80 και ’90, μπορεί να γκρινιάζουν σήμερα καθώς το νησί τα τελευταία χρόνια έχει τεράστια τουριστική άνοδο. Ωστόσο κρατά ακόμα τις ομορφιές και την αύρα του. Είναι αυτά που κράτησαν εδώ την πάντα χαμογελαστή Στέλλα που ήρθε από την Αμοργό και έκανε το Κουφονήσι τόπο της. Ως πρόεδρος του Πολιτιστικού Συλλόγου Κέρος, παίρνει πολλές πρωτοβουλίες και φροντίζει εδώ και χρόνια μικρούς - μεγάλους.

Για όποιον αναζητά περισσότερη ησυχία υπάρχει φυσικά το Κάτω Κουφονήσι. Αν θέλεις να μείνεις εδώ, πρέπει να πάρεις τη σκηνή σου και να ψάξεις για σκιά ή να κοιμηθείς στην παραλία. Αλλιώς, κάνεις μονοήμερη εκδρομή με τον καπετάν Κώστα.

Στο Κάτω Κουφονήσι γνωρίσαμε τον Γιάννη που έδωσε ζωή στο νησί με την ταβέρνα του. Εδώ έρχεσαι για απλό, καθαρό και σπιτικό φαγητό, το οποίο διαλέγεις ο ίδιος πηγαίνοντας στην κουζίνα και βλέποντας τι έχει μαγειρέψει η γυναίκα του.

Σε αυτό το άγριο μικρό κομμάτι γης που δύσκολα ζεις, ο Μιχαλιός δεν χάνει μέρα. Χειμώνα - Καλοκαίρι, 7 μέρες την εβδομάδα, θα βρεθεί κοντά στο κοπάδι του.

Στην επιστροφή μας στο πιο κοσμικό Κουφονήσι, γνωρίσαμε τον Μίμη. Και με τον Μίμη γνωρίσαμε τη γλυκιά νυχτερινή ζωή του νησιού και τα στέκια του.

Με τα κοκτέιλ του Μίμη, και αναπνέοντας όλη αυτή την ομορφιά γύρω σου, νιώθεις πως είσαι στη Γη της Επαγγελίας. Κι ότι στις διακοπές σου θέλεις αποστάσεις 15λεπτες με τα πόδια, φαγητό σπιτικό, ένα μαγιό και όλο το νησί να γίνεται μια παρέα.

**Aρχισυνταξία: Ίνα Ταράντου**

**Δημοσιογραφική έρευνα και Επιμέλεια: Στελίνα Γκαβανοπούλου, Μαρία Παμπουκίδη**

**Σκηνοθεσία: Μιχάλης Φελάνης**

**Διεύθυνση φωτογραφίας: Νικόλας Καρανικόλας**

**Ηχοληψία: Φίλιππος Μάνεσης**

**Παραγωγή: Μαρία Σχοινοχωρίτου**

**Παρουσίαση: Ίνα Ταράντου**

**11:00 ΦΤΑΣΑΜΕ (Ε) Κ8 W**

**«Αίγινα»**

**12:00 ΕΙΔΗΣΕΙΣ+ΑΘΛΗΤΙΚΑ+ΚΑΙΡΟΣ W**

**13:00  ΕΛΛΗΝΙΚΗ ΤΑΙΝΙΑ  W**

**«Ένας ήρως με παντούφλες»**

**14:50  ΤΑ ΤΕΤΡΑΓΩΝΑ ΤΩΝ ΑΣΤΕΡΩΝ (Ε) Κ8  GR**

**.......................................................................**

**ΤΡΙΤΗ 29 ΙΟΥΛΙΟΥ 2025**

**.......................................................................**

**05:30 ΣΥΝΔΕΣΕΙΣ  Κ8  W**

**09:00 Η ΜΗΧΑΝΗ ΤΟΥ ΧΡΟΝΟΥ (Ε) Κ8  W**

**«Ρένα Βλαχοπούλου»**

Η Ρένα Βλαχοπούλου στη «Μηχανή του χρόνου». Η άγνωστη ζωή της κοπέλας που ξεκίνησε από τα καντούνια της Κέρκυρας για να πρωταγωνιστήσει στις μεγαλύτερες ταινίες της χρυσής εποχής του ελληνικού κινηματογράφου.

Η ιστορία της μοιάζει με παραμύθι, αλλά ξεκίνησε σαν εφιάλτης. Οι γονείς της σκοτώθηκαν στους βομβαρδισμούς της Κέρκυρας, ενώ πρώτα είχαν ζήσει έναν έρωτα κόντρα στα αυστηρά ήθη της εποχής. Ο πατέρας της ήταν Κόντες που έχασε τον τίτλο για να παντρευτεί τη μαγείρισσα του σπιτιού, με την οποία γέννησε εννιά παιδιά. Η Ρένα ήταν το πέμπτο παιδί της οικογένειας. Η Βλαχοπούλου, εξίσου ανατρεπτική στην προσωπική της ζωή, έκανε τρεις γάμους. Ο πρώτος, με ποδοσφαιριστή της ΑΕΚ, ο δεύτερος με γόνο μεγάλης τραπεζικής οικογένειας, ενώ ο τρίτος της σύζυγος, τη συντρόφευσε μέχρι το τέλος της ζωής της. Ιδιαίτερα γοητευτική παρουσία, η Βλαχοπούλου κέρδισε ακόμα και την καρδιά του Σάχη της Περσίας, πριν ακόμα αυτός γνωρίσει τη Σοράγια.

Το κοινό τη λάτρεψε, αλλά παρέμεινε πάντα προσιτή. Υπέγραφε αυτόγραφα με την ίδια ευκολία και ευχαρίστηση που καθάριζε το πεζοδρόμιο του σπιτιού της και τα καμαρίνια του θεάτρου. Λάτρευε το ψάρεμα, τη μαγειρική και το χαρτάκι με τους φίλους της. Είχε μόνο έναν καημό, ότι δεν απέκτησε παιδιά αφού έκανε πολλές εκτρώσεις. Ο Γιάννης Δαλιανίδης στην τελευταία τηλεοπτική του συνέντευξη, μας αποκαλύπτει παρασκήνια από τα γυρίσματα των ταινιών, στις οποίες πρωταγωνίστησε η Ρένα Βλαχοπούλου. Μαζί του, ο Κώστας Βουτσάς, ο Δημήτρης Καλλιβωκάς, ο Μίμης Πλέσσας, ο Φώτης Μεταξόπουλος και πολλοί ακόμα φίλοι και συνεργάτες της, θυμούνται περιστατικά από τη ζωή της γυναίκας που κατέκτησε τον ελληνικό κινηματογράφο όταν πια είχε περάσει τα 40! Ήταν μία κινηματογραφική ανακάλυψη του αείμνηστου Γιάννη Δαλιανίδη.

**10:00 Η ΖΩΗ ΑΛΛΙΩΣ (Ε) Κ8  W**

**«Λέσβος, η 10η Μούσα - Α' Μέρος»**

Μεγάλο και μεγαλειώδες νησί η Λέσβος! Ξεκινάμε από την πόλη της Μυτιλήνης, που συχνά δίνει το όνομά της σε όλο το νησί. Δικαίως θα πουν κάποιοι, διότι πρόκειται για μια πανέμορφη πρωτεύουσα. Αλλά και αδίκως, γιατί η εξίσου πανέμορφη Λέσβος έχει αμέτρητα και πολύ ξεχωριστά αξιοθέατα.

Συναντήσαμε την κ. Βάσω Καραπιπέρη, μια κυριολεκτικά αρχόντισσα-δασκάλα που ο πολιτισμός και η ιστορία της Λέσβου είναι οι καθημερινές της ασχολίες. Γνωρίσαμε όμως και τον αδελφό της, δηλαδή τον γνωστό ζωγράφο Δημήτρη Καραπιπέρη, ο οποίος, τηρώντας την οικογενειακή παράδοση, ζει κι αυτός σε έναν πύργο του 1864 στην Κάτω Θέρμη.

Κι έπειτα γνωρίσαμε τη Φάνια Βαλάση, που άφησε την Αθήνα και τη λαμπερή καριέρας της όταν γνώρισε τον άντρα της, και τώρα ζει μια πλήρη και δημιουργική ζωή στη Μυτιλήνη ως θεατρολόγος, ηθοποιός και σκηνοθέτης.

Μαζί με τη Ντίνα, γνωρίσαμε τη μουσική παράδοση της Λέσβου, το Μουσικό Σχολείο της Μυτιλήνης και τους μαθητές του.

Στην Ερεσό εμπνευστήκαμε από τη Σαπφώ και γνωρίσαμε τον έρωτα! Δηλαδή τον Λιβανέζο Σαμ και τη Νίκη. Ένα ζευγάρι φωτεινό σαν φάρος, για να μας θυμίζει πως η αγάπη ξεπερνάει προβλήματα και ενώνει τους ανθρώπους.

Στο Πλωμάρι, όπου το ούζο είναι ο πρωταγωνιστής, γνωρίσαμε έναν πρωταγωνιστή του είδους, τον κ. Στάθη Βαρβαγιάννη. Πέμπτη γενιά παραγωγών σήμερα, έχουν κάνει γνωστό το ούζο της Λέσβου έως τη Βενεζουέλα!

Γεμάτο ιστορίες και συναισθήματα που εκλύονται σαν χείμαρρος στη Λέσβο του Βορειοανατολικού Αιγαίου. Νεοκλασική και αρχαία μαζί, ενώνει Ευρώπη και Ανατολή μαζί. Τα έχει όλα και σου τα δίνει όλα, χάρισμά σου. Ίσως γιατί ξέρει ότι θα της τα επιστρέψεις με τόκο, μετά το πρώτο ποτηράκι ούζο.

**11:00 ΦΤΑΣΑΜΕ (Ε) Κ8 W**

**«Δίστομο»**

**12:00 ΕΙΔΗΣΕΙΣ+ΑΘΛΗΤΙΚΑ+ΚΑΙΡΟΣ W**

**13:00  ΕΛΛΗΝΙΚΗ ΤΑΙΝΙΑ  W**

**«Σχολή για σωφερίνες»**

**14:50  ΤΑ ΤΕΤΡΑΓΩΝΑ ΤΩΝ ΑΣΤΕΡΩΝ (Ε) Κ8 GR**

**.......................................................................**

**ΤΕΤΑΡΤΗ 30 ΙΟΥΛΙΟΥ 2025**

**.......................................................................**

**05:30 ΣΥΝΔΕΣΕΙΣ  Κ8  W**

**09:00 Η ΜΗΧΑΝΗ ΤΟΥ ΧΡΟΝΟΥ (Ε) Κ8  W**

**«Η ιστορία της πειρατείας - Α' Μέρος: "Από τον Οδυσσέα στον Μπαρμπαρόσα"»**

Άγνωστες ιστορίες πειρατείας από τα Ομηρικά Έπη έως και τα χρόνια του Μπαρμπαρόσα στο Αιγαίο, παρουσιάζει η «Μηχανή του χρόνου» με τον Χρίστο Βασιλόπουλο.

Η εκπομπή ερευνά την ιστορία της πειρατείας, η οποία άρχισε σχεδόν ταυτόχρονα με τη ναυτιλία και το εμπόριο. Καταγράφει τους πιο δραστήριους λήσταρχους των θαλασσών και τα χτυπήματά τους, τις απαγωγές και τις ομηρίες, που είχαν σκοπό να εισπράξουν λύτρα για την απελευθέρωση των αιχμαλώτων. Ένα από το πιο διάσημα θύματα των πειρατών στα νερά του Αιγαίου υπήρξε Ιούλιος Καίσαρας.

Στο πρώτο μέρος του αφιερώματος για την πειρατεία, η «Μηχανή του χρόνου» ξεκινά με την άγνωστη ναυτική περιπέτεια του Ομηρικού Οδυσσέα, περιγράφει την άλωση της Θεσσαλονίκης από τον εξισλαμισμένο πειρατή Λέοντα Τριπολίτη και καταλήγει στον αδίστακτο Μπαρμπαρόσα που ερήμωσε τα νησιά του Αιγαίου και πέτυχε να γίνει αρχιναύαρχος του Σουλεϊμάν του Μεγαλοπρεπή.

Η εκπομπή εξηγεί με παραδείγματα τη διαφορά μεταξύ πειρατή και κουρσάρου και παρουσιάζει τους Ιωαννίτες Ιππότες που χρησιμοποίησαν τη θρησκεία ως πρόσχημα για να μπορούν να χτυπούν αντίπαλα πλοία και να λεηλατούν τα εμπορεύματα.

Στο δεύτερο μέρος του αφιερώματος, που θα παρουσιαστεί σε επόμενο επεισόδιο, περιγράφεται η πορεία της πειρατείας και των Ελλήνων κουρσάρων από τον 17ο αιώνα μέχρι και τη σύσταση του ελληνικού κράτους. Τότε που οι Έλληνες πειρατές έπαιξαν καθοριστικό ρόλο στην Επανάσταση του 1821.

Στην εκπομπή μιλούν οι ιστορικοί **Αλεξάνδρα Κραντονέλλη, Σωτήρης Μετεβέλης, Δημήτρης Μπελέζος, Ηλίας Κολοβός και David J. Starkey** από το Πανεπιστήμιο του Χαλ, η καθηγήτρια Ναυτιλιακής Ιστορίας, **Τζελίνα Χαρλαύτη**, η Διευθύντρια του Μουσείου Ύδρας, **Ντίνα Αδαμοπούλου**, ο ερευνητής **Λεωνίδας Γουργουρίνης**, ο δημοσιογράφος **Ιωάννης Θεοδωράτος**, οι συγγραφείς **Κρίστυ Εμίλιο Ιωαννίδου και Κατερίνα Καριζώνη**, ο **Κυριάκος Σάσσαρης**, η λέκτορας Νομικής Πανεπιστημίου Μάλτας, **Joan Abela** και ο αναπληρωτής καθηγητής ΕΜΠ, **Νίκος Μπελαβίλας**.

**10:00 Η ΖΩΗ ΑΛΛΙΩΣ (Ε) Κ8  W**

**«Λέσβος, το Αρχοντονήσι - Β' Μέρος»**

Υπάρχει κάτι, ή μάλλον πολλά, που κάνουν τη Λέσβο μαγική όπου κι αν προλάβεις να πας, ό,τι κι αν προλάβεις να δεις σε αυτό το καρουζέλ φυσικής ομορφιάς, ιστορίας και προοδευτισμού. Που να πρωτοπέσει το βλέμμα σου; Στα πετρόχτιστα αρχοντικά του Μόλυβου ή στα σοκάκια της Αγιάσου; Παντού σε γοητεύει η ομορφιά του τοπίου και η ομορφιά των ανθρώπων της. Σε αυτό το επεισόδιο, στο δρόμο μας βρέθηκαν άνθρωποι δυνατοί, συνειδητοποιημένοι, και γυναίκες πραγματικές αρχόντισσες. Αλλά και ήχοι από σαντούρι, πετάγματα πουλιών και μοσχοβολιές λουλουδιών και φρέσκου καφέ. Ηλιοβασιλέματα και χαρούμενα βλέμματα… Με την κα. Δώρα Παρίση γνωρίσαμε τη σκληρή, αλλά και τη δημιουργική, δυνατή, αρχοντική πλευρά της ζωής. Η ιστορία της μπλέκει την ραπτική, τη Σορβόνη, τον μαρξισμό, την μαγειρική και την ζωντανή ιστορία του Μόλυβου. Ανάμεσα σε λουλούδια και ανθοδέσμες γνωρίσαμε τη Γαβριέλα, τη ζωντανή προσωπικότητά της και την ιστορία της. Επισκεφτήκαμε και την γραφική και φωτογενή Αγιάσο, για να βρεθούμε στο Καφενείο των Θεόφιλων, να γνωρίσουμε τους ιδιοκτήτες του, την Σταυρούλα και τον Σπύρο και να απολαύσουμε τον χαρακτηριστικό ήχο του χωριού, το παραδοσιακό σαντούρι. Ενώ στην Καλλονή, βρεθήκαμε στο πανέμορφο Σπουδαστικό Κέντρο του Νορβηγικού Πανεπιστημίου Άγκντερ, στο Μετόχι Αγίων Αναργύρων της Ιεράς Μονής Λειμώνος. Εδώ κάθε καλοκαίρι Νορβηγοί φοιτητές παρακολουθούν μαθήματα γύρω από την αρχαία Ελληνική πραγματεία ενώ οργανώνονται σεμινάρια και συνέδρια συνδεδεμένα με την τοπική κοινωνία και την ιστορία της Λέσβου. Μια πραγματικά ευλογημένη, από κάθε άποψη, πρωτοβουλία, που η Ραλλού και η Νέλλη μας βοήθησαν να τη γνωρίσουμε καλύτερα. Σαν «ίδιο πλατανόφυλλο καταμεσής του πελάγους» περιγράφει ο Οδυσσέας Ελύτης τη Λέσβο. Γεμάτη με όμορφους, ξεχωριστούς ανθρώπους, θα προσθέσουμε εμείς, που μοιράστηκαν για λίγο μαζί μας την ξεχωριστή τους ζωή. Και μας έδειξαν πως είναι να ζεις μια Ζωή Αλλιώς κάνοντας το τώρα σου, καθημερινή τέχνη.

**11:00 ΦΤΑΣΑΜΕ (Ε) Κ8 W**

**«Κεντρικά Τζουμέρκα»**

**12:00 ΕΙΔΗΣΕΙΣ+ΑΘΛΗΤΙΚΑ+ΚΑΙΡΟΣ W**

**13:00  ΕΛΛΗΝΙΚΗ ΤΑΙΝΙΑ  W**

**«Να ζει κανείς ή να μη ζει»**

**14:50  ΤΑ ΤΕΤΡΑΓΩΝΑ ΤΩΝ ΑΣΤΕΡΩΝ (Ε) Κ8   GR**

**.......................................................................**

**ΠΕΜΠΤΗ 31 ΙΟΥΛΙΟΥ 2025**

**.......................................................................**

**05:30 ΣΥΝΔΕΣΕΙΣ  Κ8  W**

**09:00 Η ΜΗΧΑΝΗ ΤΟΥ ΧΡΟΝΟΥ (Ε) Κ8  W**

**«Η ιστορία της πειρατείας - Β' Μέρος: "Οι Έλληνες κουρσάροι του Αιγαίου"»**

Τις ανεξερεύνητες ιστορίες των Ελλήνων πειρατών και κουρσάρων από τις αρχές της Οθωμανικής Αυτοκρατορίας μέχρι και τη σύσταση του ελληνικού κράτους, παρουσιάζει η «Μηχανή του χρόνου» με τον Χρίστο Βασιλόπουλο.

Η εκπομπή, στο δεύτερο μέρος της έρευνας για την πειρατεία στο Αιγαίο, ξεκινά από τις αρχές του 17ου αιώνα. Αρκετοί Έλληνες την περίοδο της Οθωμανικής Αυτοκρατορίας, λόγω της οικονομικής ανέχειας, έγιναν ληστές των θαλασσών. Η πειρατεία επηρέασε σε σημαντικό βαθμό τη δόμηση των παράλιων οικισμών και έβαλε σε δοκιμασία τις τοπικές οικονομίες.

Οι Μανιάτες πρωταγωνίστησαν αρχικά ως πειρατές της στεριάς και έγιναν γνωστοί ως «κακαβούληδες». Προκαλούσαν με διάφορα τεχνάσματα ναυάγια και λεηλατούσαν τα εμπορεύματα. Διάσημος πειρατής της Μάνης ήταν ο μονόφθαλμος Σάσσαρης, του οποίου η ιστορία τραγουδιέται μέχρι σήμερα, στο μοιρολόι του κουρσάρου.

Στις Κυκλάδες υπήρχαν μερικά από τα πιο γνωστά αραξοβόλια των πειρατών. Τους χειμερινούς μήνες οι πειρατές διασκέδαζαν εκεί και αρκετοί έκαναν οικογένειες. Ο πειρατής που απέκτησε τη μεγαλύτερη φήμη ήταν ο Ιωάννης Κάψης, που παντρεύτηκε την αγαπημένη του στη Μήλο και αυτοανακηρύχτηκε βασιλιάς του νησιού.

Η εκπομπή εξηγεί τα δυσδιάκριτα όρια ανάμεσα στην πειρατεία και τον κούρσο, δηλαδή τις νόμιμες επιδρομές κατά αντίπαλων πλοίων. Ο Λάμπρος Κατσώνης για παράδειγμα, όσο χτυπούσε οθωμανικά πλοία υπό τη ρωσική σημαία ήταν νόμιμος, αλλά όταν έχασε την αναγνώριση της Ρωσίας, έγινε πειρατής.

Η «Μηχανή του χρόνου» παρουσιάζει τον καθοριστικό ρόλο που έπαιξαν αρκετοί Έλληνες πειρατές στην Επανάσταση του 1821. Ο Κολοκοτρώνης, όπως και άλλοι γνωστοί αγωνιστές του ’21, υπήρξαν στα νιάτα τους πειρατές. Η πολεμική εμπειρία που απέκτησαν συνέβαλε τα μέγιστα στην επιτυχή έκβαση του Εθνικοαπελευθερωτικού Αγώνα.

Η έρευνα αναδεικνύει τον καθοριστικό ρόλο του Ιωάννη Καποδίστρια και του ναύαρχου Ανδρέα Μιαούλη στην εξάλειψη της πειρατείας με τη σύσταση του ελληνικού κράτους. Σύμφωνα με αρκετούς ιστορικούς, η συγκεκριμένη απόφαση του κυβερνήτη, δεν ήταν μόνο το κύκνειο άσμα για την πειρατεία αλλά και για τον ίδιο.

Στην εκπομπή μιλούν οι ιστορικοί **Αλεξάνδρα Κραντονέλλη, Σωτήρης Μετεβέλης, Δημήτρης Μπελέζος, Ηλίας Κολοβός και David J. Starkey** από το Πανεπιστήμιο του Χαλ.

Μιλούν ακόμα, η λέκτορας Νομικής του Πανεπιστημίου Μάλτας, **Joan Abela**, ο καθηγητής Διεθνών Σχέσεων στο Πανεπιστήμιο της Άγκυρας, **Εmrah Saga Gurkan**, ο καθηγητής του ΕΜΠ, **Νίκος Μπελαβίλας**, η καθηγήτρια Ναυτιλιακής Ιστορίας, **Τζελίνα Χαρλαύτη** και η διευθύντρια του Μουσείου Ύδρας, **Ντίνα Αδαμοπούλου**.

Επίσης, συμμετέχουν ο μικροναυπηγιστής **Ευάγγελος Γρυπιώτης**, ο ερευνητής **Λεωνίδας Γουργουρίνης**, ο δημοσιογράφος **Ιωάννης Θεοδωράτος**, οι συγγραφείς **Κρίστυ Εμίλιο Ιωαννίδου και Κατερίνα Καριζώνη**, ο κάτοικος Μάνης **Κυριάκος Σάσσαρης** και ο κάτοικος Μήλου **Θοδωρής Κοπακάκης**.

**10:00 Η ΖΩΗ ΑΛΛΙΩΣ (Ε) Κ8  W**

**«Νάξος… αυτόνομη και τίμια - Α' Μέρος»**

Η Νάξος είναι ένα νησί που τα έχει όλα με αποτέλεσμα να μην χωράει σε ένα μόνο αφιέρωμα. Τι να προλάβεις να δεις σε ένα μόνο αφιέρωμα; Τις απέραντες αμμουδιές; Τη γραφική ενδοχώρα; Τους επιβλητικούς πύργους ή τα ταπεινά μητάτα; Τις αρχαιότητες; Ή τα λιμανάκια;

Το πρώτο αφιέρωμα της Νάξου «Η Ζωή Αλλιώς» παρακολουθεί το νησί μέσα από τα μάτια των ντόπιων οι οποίοι αγαπούν αυτόν τον τόπο και μας το έδειξαν μέσα από τις ιστορίες τους. Είναι όλα εκεί και είναι όλα γνώριμα, οικεία.

Ξεκινώντας με μαθήματα σερφ, κάτω από την επιβλητική Πορτάρα, η οποία παραμένει εντυπωσιακή τόσο για το μέγεθος όσο και την κατασκευή της, o Σταμάτης μας έμαθε πλαγιοδρομία, πρίμα και όρτσα, μιλώντας για την κατεύθυνση του ανέμου. Καθώς μας εξήγησε πώς πρέπει να κινούμαστε στο νερό ανάλογα με τον άνεμο, κάναμε αυτόματα τη σύνδεση στο μυαλό μας για τις σχέσεις και το πώς πρέπει να πλέουν και οι δύο προς την ίδια κατεύθυνση.

Από τη θάλασσα, μάς άνοιξε η όρεξη και με μεταφερθήκαμε στο χωριό Κινίδαρο, όπου μας υποδέχτηκε ο Βασίλης στον ιστορικό καφενέ του που λειτουργεί από το 1931. Δοκιμάσαμε το ξακουστό φαγητό του Βασιλαρακιού και στο μεταξύ η κυρία Σοφία μοιράστηκε μαζί μας τη συγκινητική ιστορία της ζωής της. Καθαρίσαμε σταφύλια με την κυρία Ιωάννα και ακούσαμε τα γεμάτα ευλάβεια όνειρα της κυρίας Φωφώς.

Στη συνέχεια, επισκεφτήκαμε το χωριό Χαλκί και την κυρία Ειρήνη, η οποία μας μίλησε για την καλλιέργεια και απόσταξη κίτρου που γίνεται από την οικογένειά της πέντε γενιές τώρα. Η κυρία Ειρήνη μάς μίλησε για ισορροπία και για ήθος, έννοιες που συναντήσαμε και στο Φιλώτι και τον κύριο Νίκο Μουστάκη, ο οποίος επέστρεψε στον τόπο του, μετά από πολλά χρόνια ως ορκωτός λογιστής, αναβιώνοντας τη γειτονιά του όπως ήταν τη δεκαετία του ’40.

Τα συμπεράσματά μας από το πρώτο αφιέρωμα στη Νάξο; Να μην κάνεις εκπτώσεις, να μην κυνηγάς το εύκολο κέδρος, να είσαι τίμιος. Να βρεις κάτι που να κάνεις καλά, κάτι που θα δικαιώσει τους κόπους και τις προσπάθειες σου. Γιατί μόνο τότε θα είσαι υπερήφανος για μια ζωή. Και είτε ζεις στη Νάξο, είτε αλλού, αυτό που έχει σημασία είναι να είναι ο μέσα κόσμος σου γαλήνιος, αγνός και φωτεινός.

Tο ταξίδι είναι ο προορισμός και η ζωή βιώνεται μέσα από τα μάτια όσων συναντάμε.

**11:00 ΦΤΑΣΑΜΕ (Ε) Κ8 W**

**«Βόρεια Τζουμέρκα»**

**12:00 ΕΙΔΗΣΕΙΣ+ΑΘΛΗΤΙΚΑ+ΚΑΙΡΟΣ W**

**13:00  ΕΛΛΗΝΙΚΗ ΤΑΙΝΙΑ  W**

**«Καλημέρα Αθήνα»**

**14:50  ΤΑ ΤΕΤΡΑΓΩΝΑ ΤΩΝ ΑΣΤΕΡΩΝ (Ε) Κ8  GR**

**.......................................................................**

**ΠΑΡΑΣΚΕΥΗ 1η ΑΥΓΟΥΣΤΟΥ 2025**

**.......................................................................**

**05:30 ΣΥΝΔΕΣΕΙΣ  Κ8  W**

**09:00 Η ΜΗΧΑΝΗ ΤΟΥ ΧΡΟΝΟΥ (Ε) Κ8  W**

**«Μάρκος Βαμβακάρης»**

Τη ζωή του Μάρκου Βαμβακάρη παρουσιάζει η «Μηχανή του Χρόνου» με τον Χρίστο Βασιλόπουλο και φωτίζει άγνωστες στιγμές του «πατριάρχη του ρεμπέτικου».

Η εκπομπή ταξιδεύει στη Σύρο και φωτίζει τα δύσκολα παιδικά του χρόνια όταν εγκατέλειψε το σχολείο και βγήκε στο μεροκάματο για να βοηθήσει την οικογένειά του. Τα μουσικά ερεθίσματα στη νησί και η αγάπη του για το μπουζούκι δεν άργησαν να φανούν και σύντομα με τα τραγούδια του θα άλλαζε την πορεία του ρεμπέτικου.

Η «Μηχανή του Χρόνου» αποκαλύπτει άγνωστες πλευρές της προσωπικής ζωής του Μάρκου Βαμβακάρη, ο οποίος έκανε δυο γάμους και ήρθε σε σύγκρουση με την καθολική εκκλησία. Μάλιστα ο ίδιος γράφει στη βιογραφία του ότι τον αφόρισαν και του απαγόρευσαν να μετέχει στο μυστήριο της θείας κοινωνίας.

Τη δεκαετία του ‘50, ο Βαμβακάρης πέρασε στα «αζήτητα», καθώς αρρώστησε από παραμορφωτική αρθρίτιδα στα χέρια και τα ρεμπέτικα τραγούδια δεν ήταν της μόδας. Τότε αναγκάστηκε να βγάλει πιατάκι για να ζήσει την οικογένειά του. Τραυματική εμπειρία ήταν όταν τον έδιωξαν από ένα μαγαζί γιατί προτίμησαν να ακούσουν μουσική από το τζουκ-μπόξ.

Συγγενικά του πρόσωπα, ερευνητές και μουσικοί, αφηγούνται ιστορίες από την περίοδο της λογοκρισίας του Μεταξά, την Κατοχή, ενώ αναφέρονται στη δεύτερη καριέρα του Μάρκου Βαμβακάρη τη δεκαετία του ‘60, όταν ο Γρηγόρης Μπιθικώτσης ερμήνευσε τα τραγούδια του σε νέα εκτέλεση.

Στην εκπομπή μιλούν οι: **Στέλιος Βαμβακάρης (γιος), Δημήτρης Βαρθαλίτης (ερευνητής), Μάνος Ελευθερίου, Γιώργος Νταλάρας, Παναγιώτης Κουνάδης (μελετητής), Μανώλης Δημητριανάκης (μουσικός), Ελένη Ροδά, Μάνος Τσιλιμίδης (συγγραφέας-στιχουργός), Αχιλλέας Δημητρόπουλος (υπεύθυνος μικρών μουσείων Σύρου), Αργύρης Δαλέζιος (ανιψιός), Κώστας Φέρρης (σκηνοθέτης).**

**10:00 Η ΖΩΗ ΑΛΛΙΩΣ (Ε) Κ8  W**

**«Νάξος… η αυθεντική- Β' Μέρος»**

Το δεύτερο αφιέρωμα για τη Νάξο μάς βρήκε με πολλές παρέες και πανέμορφα τοπία. Όπως έχει πει και ο Καζαντζάκης ο οποίος έζησε στο νησί για δύο χρόνια: Αν ο παράδεισος ήταν στη γη, θα ήταν εδώ.

Η Νάξος, παραμένει αυθεντική. Όπως και οι άνθρωποί της. Με απείραχτους και επιβλητικούς, τους ορεινούς της όγκους, εύφορες τις κοιλάδες της. Με αμέτρητες παραλίες, κεφάτους ανθρώπους και πλούσια παράδοση.

Όπως ο ήλιος άρχισε να πέφτει στη θάλασσα, εμείς στραφήκαμε προς την Αγιασό και το γενναιόδωρο ζευγάρι τυροκόμων, το Γιάννη και τη Μαρία που είναι μαζί 48 χρόνια. Μοιράστηκαν μαζί μας την εμπειρία της ζωής και του έργου τους και φτιάξαμε μαζί τυρί αρσενικό, το οποίο έχει… και το θηλυκό του.

Στη συνέχεια, μας φιλοξένησε ο Νίκος στο Φιλώτι με τις παραδοσιακές τσαμπούνες του, που θυμάται μόνο τα καλά από τη ζωή του και έχει ξεχάσει τις άσχημες στιγμές. Μεταφερθήκαμε στην Απείρανθο, όπου υπό τη σκιά του αργαλειού μιλήσαμε με μία μεγάλη παρέα γυναικών με εμπειρία ζωής και αγάπη για τον τόπο τους. Την Απείρανθο δεν την αγαπούν μόνο οι μεγάλοι σε ηλικία κάτοικοι που ζουν εδώ χρόνια. Αγαπιέται και από τους νέους και ένας λόγος είναι γιατί είναι πολύ ζωντανό χωριό. Αυτή την αγάπη συναντήσαμε και στα μάτια του Μάνου ο οποίος επέστρεψε στην Απείρανθο, επενδύοντας σε μια πιο αυθεντική ζωή κοντά στη φύση. Τελευταία μας μίλησε η Linda, η οποία συνδύασε την αγάπη της για τα άλογα μετακομίζοντας από την Αγγλία στην Ελλάδα για έναν πιο αυθόρμητο τρόπο ζωής.

Ολοκληρώνοντας το ταξίδι μας στη Νάξο, οι άνθρωποι και ο τόπος μας έμαθαν να μένουμε πιστοί στις επιθυμίες μας και να ζούμε με τιμιότητα και θάρρος. Αυτός είναι ο τρόπος για να γινόμαστε καλύτεροι και να κάνουμε τον κόσμο καλύτερο, συμμετέχοντας σε αυτή την αλυσίδα με αγάπη, καλοσύνη και χαρά.

**11:00 ΦΤΑΣΑΜΕ (Ε) Κ8 W**

**«Ξάνθη»**

**12:00 ΕΙΔΗΣΕΙΣ+ΑΘΛΗΤΙΚΑ+ΚΑΙΡΟΣ W**

**13:00  ΕΛΛΗΝΙΚΗ ΤΑΙΝΙΑ W**

**«Ο αχόρταγος»**

**14:50  ΤΑ ΤΕΤΡΑΓΩΝΑ ΤΩΝ ΑΣΤΕΡΩΝ (Ε) Κ8  GR**

**.......................................................................**